A hideg víz
és a
légzés erejével
a
kiegyensúlyozott hormonháztartásért,
az
egészségért
és a
belső energiáid felszabadításáért

A fordítás az alábbi kiadás alapján készült:

Isabelle Hof and Laura Hof: Secrets of the Icewomen

Copyright © 2025 by Isabelle Hof and Laura Hof

HarperCollins Publishers, 195 Broadway, New York, NY 10007

All rights reserved.

Wim Hof Method® is a registered trademark of Innerfire B.V

Hungarian translation © Schultz Judit, 2025

Hungarian edition © Jaffa Kiadó, 2025

Minden jog fenntartva!

Borítóterv Tillai Tamás

Fordította Schultz Judit

Felelős szerkesztő Hessky Eszter

Felelős kiadó Rados Richárd

Jaffa Kiadó • www.jaffa.hu

ISBN 978-963 687-248-9

Az elektronikus verziót készítette az eKönyv Magyarország Kft.

www.ekonyv.hu

Jogi nyilatkozat

A könyv egészségügyi tanácsokat és információkat tartalmaz. Célja, hogy kiegészítse, és ne helyettesítse orvos vagy más képzett egészségügyi szakember tanácsait. Amennyiben egészségügyi problémája van, vagy annak gyanúja merül fel, forduljon orvoshoz, mielőtt bármilyen programba vagy kezelésbe kezdene. A kiadó nem vállal felelősséget semmilyen egészségügyi következményért, amely a könyvben javasolt módszerek alkalmazásából adódhat.

Ezt a könyvet édesanyánknak ajánljuk.
Az ő útja és a halálából levont tanulságok nélkül
ez a könyv soha nem jött volna létre.

Tartalom

Bevezetés

1. A Wim Hof-módszer – „A lehetetlen lehetséges.”

A Jégembertől a Wim Hof-módszerig

A 2014-es Radboud-kutatás

A Wim Hof-módszer három pillére

1. pillér: Hidegtűrés

2. pillér: Légzés

3. pillér: Az elme ereje

A Jégembertől a Jégassszonyokig

2. A nők és a férfivilág stressze – „Barátkozz meg a stresszel!”

Az anyatermészet ritmusa és a modern életmód

A szimpatikus idegrendszer: Üss – fuss – dermedj le

Stresszválasz: A rövid változat

Stresszválasz: A hosszú változat

A Nők és a stressz: A neveltetéstől a természetig

A Wim Hof-módszer és a stresszoldó gomb

A Wim Hof-módszer és a stressz kutatása

Hormetikus stressz

3. Add át magad az áramlásnak: Az endokrin rendszer és a hormonális egyensúly – „Ahogy az óceán a hold mozgásával összhangban mozog, úgy a nők is igazodnak a ciklusuk áramlásához.”

Az endokrin rendszer

A Nők és hormonok

A menstruációs ciklus

Hormonális egyensúlyhiány

Hormonális változások: A kényes átmenetek leküzdése

Hormonzavarok

A hormonok hierarchiája

Stressz

Inzulin és ghrelin

Hormonális zavarokat okozó környezeti faktorok

Wim Hof-módszerrel az egészséges  hormonokért

4. A nők és a hideg – „A hideg erős, férfias erejét a legjobban az elfogadás és elengedés lágy, nőies megközelítésével lehet ellensúlyozni.”

Testünk és a hideg

Hőmérséklet-szabályozás

A barna zsír aktiválása

Dideregni vagy nem dideregni: az itt a kérdés

A Nők és a hőmérséklet: Hideg kéz, forró szív

Miért „hűvösebbek” a nők?

A hidegtűrés három fázisa

Előtte

Közben

Utána

Hidegkondicionálás

Hogyan hűsöljünk: Hidegtűrés nőknek

A hidegkitettség típusai

9 tipp a hidegtűréshez nőknek

Hidegvíz-protokollok nőknek

1. protokoll: Jeges fürdő

2. protokoll: Váltott vizes zuhany

3. protokoll: Melegebb kéz és láb

4. protokoll: A kéz felmelegítése hidegezés után

5. Mély kilégzés: A Nők és a légzés – „Ha irányítod a légzésedet, irányítod az életerődet.”

Belégzés és kilégzés: A lélegzet utazása

A légzés: Az idegrendszer távirányítása

Légzésfelmérés: Az alapérték mérése

Az egészséges légzés négy alapja

A nők és a légzés

WHM-légzőgyakorlat: Játék a biokémiával

Időszakos hipoxia

Légzésmechanika és tüdőkapacitás

Méregtelenítés és lúgosítás

WHM-légzés: A felhőktől a tisztánlátásig

WHM-légzésprotokollok

1. protokoll: A Wim Hof-módszer Alap légzőgyakorlata

2. protokoll: Villámgyors stresszoldás

3. protokoll: Medencefenék-fájdalom csökkentése

4. protokoll: Erőlégzés (DMT)

5. protokoll: Lélegezz úgy, mint egy szerzetes

6. Az elme ereje: Hezitálóból harcos – „Nyugi, semmit nem lehet irányítani.”

A test-elme (szét)kapcsolódás tudománya

Placebo és nocebo

A test-elme szétkapcsolódásának jelei

A nők kondicionálása

Áttörés a kondicionáláson

WHM-gondolkodásmód: Tudatosság 2.0

Csendesítsd le az elméd

Az interocepció erősítése

Elfogadás és mentális fittség

Megerősítés

WHM gondolkodásmód-protokollok

1. protokoll: Szándék megfogalmazása

2. protokoll: A szívverés érzékelése

7. A Wim Hof-módszer várandósság, szülés utáni időszak és menopauza idején

Termékenység és várandósság

Várandósság

WHM Interoceptív légzőgyakorlat várandósoknak

Szülés utáni időszak

Szoptatás

Perimenopauza és menopauza

Stressz és gyulladás

Hangulat

Agyi köd

Kiégés, energia és alvás

Hőhullámok

Szív- és érrendszeri egészség és vérnyomás

Súlygyarapodás és inzulinrezisztencia

8. A Wim Hof-módszer gyulladásos és autoimmun betegségek esetén – „Az egészség nem csupán a betegség hiánya.”

Nők, gyulladás és az immunrendszer

A Wim Hof-módszer hatása a krónikus gyulladásos és autoimmun betegségekre

Artritisz

Pikkelysömör

Endometriózis

Policisztás ovárium szindróma

Pajzsmirigybetegség és Hashimoto-kór

Krónikus fájdalom és fibromyalgia

Rák

A hideg és a krónikus betegségek – a test és az elme újrakapcsolódása

9. A Wim Hof-módszer a mentális egészségért – „Engedd el, amit túl nehéz cipelni.”

A Wim Hof-módszer a mentális egészségért

Hangulat és érzelmi szabályozás

Depresszió

Szorongás

Trauma

10. Biohack a Wim Hof-módszerrel: a hosszú élet és a női ciklus

Az öregedés és a longevitás mechanizmusai

A Wim Hof-módszer a stressz  és az öregedés ellen

Hidegsokkfehérjék

A véráramlás fokozása és az egészséges bőr

A 20 másodperces relaxáló jeges arckezelés

Növeld az inzulinérzékenységedet

Energiaoptimalizálás

Fogyás és a barna zsír aktiválása

Pihenés és alvás

Kontrasztprotokoll: Aludj, mint egy csecsemő

Hidegtűrési útmutató az előnyök alapján

A ciklusod biohackelése a Wim Hof-módszerrel

Premenstruációs és menstruációs fázis: Borús napok

Follikuláris fázis: A hangulatjavító napok

Ovulációs fázis: A vidám ébredés napjai

Luteális fázis: Az introvertált napok

11. Jégasszonnyá válni

Természet

Közösség

Játék

Jégasszonnyá válás: Hogyan kezdj hozzá?

1. hét: Az alapok

2. hét: Mélyítsd el a gyakorlásodat

3. hét: Lépj túl a komfortzónádon

4. hét: Uralás és megvalósítás

Belevaló gyerekek

Protokoll: WHM Belevaló gyerekek-légzőgyakorlat

Protokoll: Lélegezz úgy, mint egy zenész

Hogyan teheted a Wim Hof-módszert  tartós gyakorlattá?

Záró üzenet  legújabb Jégasszonyainknak

Köszönetnyilvánítás

Bibliográfia

Bevezetés

Egy hideg téli reggelen, 2020-ban, a Dennis vihar teljes erővel söpört végig Hollandián. Míg sokan inkább otthon maradtak, meleg ruhákba és gyapjúzokniba burkolózva, nekünk más terveink voltak. Alig volt reggel kilenc óra, de mi a zuhogó esőben, süvítő szélben már túl is voltunk az első megmártózáson az újonnan alapított Jégasszony Közösséggel, egy olyan csoporttal, amelyet azért indítottunk, hogy minél több nő tapasztalhassa meg a hideg vízben való fürdőzés kifejezetten a nők egészségét szolgáló előnyeit. Hollandul van egy mondásunk: „Ha esik, ha fúj” – ami azt jelenti, hogy bármi történik is odakint, az nem állít meg minket. És így is volt!

Valahogy az aznapi kellemetlenség – a körülöttünk tomboló vihar – lehetővé tette, hogy a hideg még több nyugalmat hozzon nekünk. A többi erős, kitartó nővel körülvéve mi lettünk a vihar szeme. Attól a naptól kezdve a tél és az ősz lett a kedvenc időszakunk az együttléthez. Összejöveteleinket mindig pozitivitás, nyugalom és utána természetesen a sikerélmény és a feldobottság érzése tölti meg. Azóta a Jégasszony Közösség tovább bővült, nemcsak Hollandiában, hanem világszerte, az Egyesült Államoktól Spanyolországon át Guatemaláig, ahogy egyre több nő kezdett összegyűlni, hogy egyesüljenek a hideg iránti közös szeretetükben.

Először is ennek a több ezer nőnek szeretnénk köszönetet mondani, akik részt vettek a Wim Hof-módszer (WHM) workshopjainkon, utazásainkon, elvonulásainkon, a Jégasszony-összejöveteleinken, és később maguk is Wim Hof-módszer oktatóvá lettek. Az ő évek során feltett kérdéseik mutattak rá, hogy erre a könyvre szükség van. Az olyan kérdések, mint: Hol találok további információkat a módszerről és a nőkre jellemző egészségügyi problémákról? Használhatom-e a módszert a menstruációs ciklus, a várandósság vagy a menopauza során? A légzőgyakorlatok és a hideg másképp hatnak a nőkre és a férfiakra?

Mennyi nagyszerű kérdés! Az évek során igyekeztünk a lehető legtöbbre válaszolni, anekdotákat és megfigyeléseket megosztva, miközben további kutatásokat végeztünk a Wim Hof-módszer nőkre gyakorolt hatásairól. Ez a könyv most lehetőséget ad arra, hogy egy helyen válaszoljunk az összes kérdésre, és hogy közösségünkben és azon túl is lehetőséget adjunk a nőknek arra, hogy elkezdhessék a módszer nőközpontú megközelítésének kialakítását önmagukban.

Ebben a könyvben a Wim Hof-módszerről adunk át információkat, kimondottan a nőkre vonatkoztatva, valamint olyan tippeket és technikákat osztunk meg, amelyek különösen fontosak a nők számára. Nőként hihetetlen stresszterhekkel nézünk szembe, és a hormonjaink havonta és egész életünk során ingadoznak, ami hatással van a testünkre, a fiziológiánkra, még az agyunk szerkezetére is. Ezek a változások befolyásolják a testhőmérsékletünk szabályozását, azt, hogy mennyire fázunk vagy van melegünk, és a légzésünk ritmusát. Ezért nem pusztán előnyös, hanem létfontosságú foglalkozni a női egészséggel és jólléttel, valamint azzal, ahogyan a nők a Wim Hof-módszert gyakorolhatják – olyan megközelítéssel, amely a bennünk rejlő titokzatos és hihetetlen változatosságot célozza meg.

Ebben a könyvben alaposan megismerkedhetsz a női test fiziológiájával és a Wim Hof-módszer három pillérével – hidegtűrés, légzés és az elme ereje –, mielőtt rátérnénk arra, hogy a kutatások és a saját tapasztalataink alapján milyen konkrét előnyöket látunk, amelyeket a Wim Hof-módszer a nők számára kínál. Ezután végigvezetünk egy 30 napos Jégasszony Kihíváson, hogy könnyen érthető, kezelhető és otthon könnyen megvalósítható módon mutassuk be neked a Wim Hof-módszert. A WHM pontos gyakorlásában való elmélyüléshez minden esetben ajánlunk egy Wim Hof-módszer workshopot is.

Mielőtt beleugranánk a mély vízbe, néhány szó a biztonságról. Az önmagunkkal szemben támasztott kihívások alapvető részét képezik a Wim Hof-módszernek, de fontos, hogy ismerd a korlátaidat, és mindig a biztonságot helyezd előtérbe! A Wim Hof-módszer légzőgyakorlatait mindig ülve vagy fekve, biztonságos környezetben végezd. A Wim Hof-módszer légzése befolyásolhatja a motoros kontrollt, és ritka esetekben eszméletvesztéshez vezethet. Ezért hangsúlyozzuk, hogy soha ne gyakorolj vezetés közben, vízben vagy víz közelében, illetve olyan helyen, ahol az eszméletvesztés testi sérüléshez vezethet! Azok, akik még soha nem tapasztalták meg a hidegkitettséget, ne feledkezzenek meg a fokozatos haladásról. A hideg hatalmas erő, és sokkoló lehet a szervezet számára, ha nem vagy megfelelően felkészült és edzett. Kerüld a módszer gyakorlását várandósság idején, illetve epilepszia esetén. Ha szív- és érrendszeri problémákkal vagy bármilyen más komoly betegséggel küzdesz, feltétlenül konzultálj az orvosoddal, mielőtt elkezdenéd a Wim Hof-módszert. Mindig hallgass a testedre, és soha ne erőltesd a gyakorlatot.

Reméljük, hogy ez a könyv a Wim Hof-módszert gyakorló minden nőnek a kezébe kerül, segít nekik összhangba kerülni önmaguk legmélyebb részeivel, és a teljesség érzését adja nekik. Ha most a kezedben tartod ezt a könyvet, reméljük, hogy megnöveli az erődet és megváltoztatja az energiáidat. Reméljük, hogy segít áttörni a társadalmi szabályokon, a külső elvárásokon és a belső félelmeken. Reméljük, hogy segít egyensúlyt és nyugalmat teremteni önmagadban, hogy nagyobb béke legyen az életedben. Szilárdan hisszük, hogy a Wim Hof-módszer az egyik legerősebb természetes eszköz, amelyet magaddal vihetsz arra az utazásra, amelyet életnek nevezünk, és segíteni fog tudatosabban irányítani a saját boldogságodat, egészségedet és erődet. A jeges fürdőkben vagy befagyott tavakban fürdő emberekről készült, borzongató képek elidegeníthetik a nőket, visszatartva őket az életüket megváltoztató hatásoktól. De a nők és a Wim Hof-módszer közötti fal immár omladozik, és reméljük, hogy ez a könyv teljesen le fogja dönteni, hivatalosan is a falon túlra invitálva minden nőt.

1.
A Wim Hof-módszer
„A lehetetlen lehetséges.”

A Wim Hof-módszer ma online kurzusokat, létesítményeket, workshopokat és elvonulásokat foglal magában világszerte, magasan képzett oktatókkal. De mindez csak a közelmúltban vált a kép részévé. Mielőtt a Wim Hof-módszer elnyerte volna mai formáját, apánkat inkább szélsőséges különcként, őrült kaszkadőrként ismerték, aki megannyi emberfeletti tettével vonzotta magára a figyelmet: rövidnadrágban megmászta a Mount Everestet, mezítláb lefutott egy félmaratont az Északi-sarkkörön túl, és több mint 112 percet töltött el egy jégkockákkal teli tartályban. Több mint négy évtizedbe telt, mire cirkuszi mutatványból az egészségügy és az orvostudomány elismert alakjává vált.

Ez a tudományos érdeklődés kulcsfontosságú volt a ma ismert Wim Hof-módszer kialakulásában. A tudomány az elsődleges eszköz, amellyel ismereteket szerzünk a természeti világról. Szisztematikus megfigyelés, kísérletezés és elemzés révén tárulnak fel előttünk az univerzumunkat irányító alapelvek és törvények. Ez a tudás képezi az alapját a minket körülvévő dolgok megértésének, és segít eligazodni ebben a komplex világban. A tudósok érdeklődése nélkül apánk, Wim Hof talán egyszerűen csak emberi anomália maradt volna, aki szélsőséges tettekre képes. Ám a tudománynak köszönhetően most már tudjuk, miért képes apánk ilyen sokáig ellenállni a hidegnek, és tudjuk, hogy mindannyian profitálhatunk a módszereiből.

A Jégembertől a Wim Hof-módszerig

Apánk kapcsolata a tudománnyal és az egészségüggyel 2007-ben kezdődött, amikor az Egyesült Államokba repült, hogy új Guinness-rekordot állítson fel. Sikerült is: két órát, tizenhat percet és harmincnégy másodpercet töltött egy jéggel teli tartályban a New York-i Times Square kellős közepén. Ugyanezen az útján ellátogatott a Feinstein Orvosi Kutatóintézetbe is, hogy vizsgálatokat végezhessenek rajta. Dr. Kevin Tracey, a Feinstein Orvosi Kutatóintézet elnöke és vezérigazgatója, aki az idegrendszerrel kapcsolatos kutatásairól híres, érdeklődött Wim hidegtűrő képessége iránt. Dr. Tracey-t különösen az érdekelte, hogy megfigyelhesse Wim autonóm (vegetatív) idegrendszerét, amely az olyan akaratlan folyamatokat szabályozza, mint a pulzusszám, a vérnyomás, a légzés, az emésztés és a szexuális izgalom. Apánkra gépeket csatlakoztattak, miközben meditációs és légzőgyakorlatokat végzett, majd 307 különböző biomarkert vizsgáltak meg a vérében. Az eredmények azt mutatták, hogy Wim Hof képes befolyásolni az autonóm idegrendszere viselkedését, amit akkoriban lehetetlennek tartottak. A vizsgálat eredményeit ismertető cikkben dr. Tracey azt állította, hogy a meditációs és légzéstechnikái lehetővé tették Wim Hof számára a vagus ideg (más néven bolygóideg) hatékony stimulálását, ami elengedhetetlen a relaxáció és a regeneráció állapotának eléréséhez, és hogy ez a veleszületett potenciál valójában mindannyiunkban megvan.

2009-ben, miközben apánk egy másik világrekordot állított fel – egy tartályban ült nyakig jégben, egy szál rövidnadrágban –, egy másik kutató gyűjtött adatokat róla: dr. Ken Kamler, aki a Föld legszélsőségesebb körülményei között, többek között az Antarktiszon is praktizált, és a NASA vezető magaslati orvosaként dolgozott. Wimet arra kérték, hogy nyeljen le egy Vital Sense monitorkapszulát, amely mérte a belső testhőmérsékletét, amíg a tartályban ült. A kísérlet során dr. Kamler csapata megfigyelte, hogy apánk testhőmérséklete egészen 31 °C-ig csökkent, majd ismét 36,4 °C-ra emelkedett külső hőforrás nélkül. Ez megmutatta hihetetlen kontrollját a saját fiziológiája felett. Ahogy dr. Kamler egy követéses cikkében írta:

„A standard orvosi dogma kimondja, hogy amint a maghőmérséklet 35 °C alá esik, a reszketés megszűnik… ettől a ponttól kezdve, ha nem biztosítunk külső hőforrást, a testhőmérséklet tovább csökken, és végül bekövetkezik a hipotermia okozta halál. Wim bebizonyította, hogy ez nem így van… Drámai módon mutatta meg nekünk, hogy hihetetlen erő rejlik az emberi testben, amelyet a modern orvostudomány nem ért teljesen.”

Wim Hof dacolt az orvosi elméletekkel, és ismét bebizonyította, hogy a lehetetlen lehetséges. Dr. Kamler azt mondta apánknak, hogy ha reprodukálni tudná ezeket az eredményeket, az rendkívüli következményekkel járna az egész emberiségre nézve, és teljesen új korszakot nyitna az idegrendszer kutatásában. Ekkor kezdődött apánk igazi küldetése – hogy ne csak azt mutassa meg a világnak, ő maga mire képes, hanem azt is, hogy másokat is meg tud tanítani rá.

A következő tudós, aki belépett a képbe, dr. Marianne Hopman volt, a Radboud Egyetemi Orvosi Központ élettanprofesszora, aki a krónikus betegségeket és azok mögöttes mechanizmusait kutatja. Érdeklődését apánk tanulmányozása iránt azok a korai megfigyelések keltették fel, amelyek szerint apánk képes tudatosan befolyásolni az autonóm idegrendszerét. 2010-ben és 2011-ben dr. Hopman három kísérletet végzett, amelyekben apánk testének gyulladásos válaszát mérték a Wim Hof-módszer gyakorlása közben. Elpusztult E. coli-baktériumdarabokat fecskendeztek belé, és az immunválaszát összehasonlították 112 másik emberével, akik szintén injekciót kaptak. Az összes többi résztvevőnél megmutatkoztak az immunaktiváció tünetei, például a láz és a fáradtság, de apánk nem lett beteg az injekció beadása után. A vérében alacsonyabb volt a gyulladásos fehérjék száma, és még hat nap elteltével is magasabb a fehérvérsejtek száma, mint a többi résztvevőnél. Ez a vizsgálat lefektette az alapokat Wim Hof képességeinek és protokolljainak tanulmányozásához nemcsak az idegrendszer, hanem az immunrendszer egészségének kontextusában is, ami közvetlenül vezetett Wim leghíresebb kutatásához: a 2014-es Radboud-kutatáshoz.

A 2014-es Radboud-kutatás

A tudományban az egyetlen személlyel végzett kísérletet esettanulmánynak nevezik. És bár egy esettanulmány hihetetlen információkat tárhat fel, mint például az apánkkal végzett 2012-es kutatás, mégis csak korlátozott súllyal bír. Mutathat lenyűgöző eredményeket, de nem bizonyítja, hogy ezek az eredmények közvetlenül alkalmazhatók másokra is. A tudósok megfigyelték, hogy Wim Hof hihetetlen dolgokra képes, de vajon ő az egyetlen? Vagy mások is megtaníthatók a technikáira, és maguk is produkálhatják ugyanazokat az eredményeket? A Radboud Egyetem ezt próbálta kideríteni. Apánkkal együttműködve 2014-ben elvégezték a mára híressé vált kutatást, amelynek címe: „A szimpatikus idegrendszer önkéntes aktiválása és a veleszületett immunválasz csillapítása emberekben”. Ehhez a kutatáshoz Wim Hof tizennyolc férfit képzett ki, akik közül tizenkettőt választottak ki véletlenszerűen a kísérletben való részvételre, majd összehasonlították őket egy kontrollcsoporttal, amelyen különböző immun- és idegrendszeri teszteket végeztek.

Isabelle: Emlékszem, amikor először hallottam a Radboud-kutatásról. Apámmal épp Hollandiában autóztunk, és mesélte, hogy beszélget a Radbouddal arról, hogy hány nap alatt kellene betanítania a tizennyolc embert. Azon tűnődtem, hogy vajon éveket, hónapokat vagy heteket mond-e, ezért meglepődtem, amikor magabiztosan közölte: tíz nap elég lesz! Megdöbbenve, üres tekintettel meredtem rá, és azt mondtam: „De te olyan tapasztalt és képzett vagy, tényleg azt hiszed, hogy tíz nap alatt meg tudod csinálni? Mi van, ha ennyi idő nem elég a képzésükre?” Arra gondoltam, hogy évekbe telhet, mire a szervezet alkalmazkodik, és ő ezt a résztvevői csoportot mindössze tíz nap alatt akarja megtanítani olyasvalamire, amit addig senki más, csak ő maga hajtott végre. Ez veszélyeztetheti az erőfeszítésüket, hogy bemutassák a módszer lehetőségeit. De apám rendíthetetlen volt, és makacsul kitartott amellett, hogy tíz nap elég lesz. Mondanom sem kell, nagyon izgultam. Visszatekintve már tudom, hogy apánk módszerének nagy része az, hogy az embernek legyen hite!

Wim Hof néhány kutató társaságában egy négynapos lengyelországi képzésre vitte a tizennyolc férfit, ahol Wim légző- és elmegyakorlatait végezték, és jeges vízbe merültek. Még egy havas mászásra is elvitte őket rövidnadrágban a lengyel–cseh határon fekvő Karkonoska-hágóra. Amikor a férfiak a hegy tetején eljárták a Harlem Shake-táncot, Wim tudta, hogy készen állnak. Visszatérve Hollandiába az alanyok további hat napig önállóan edzettek, felkészítve az elméjüket, és gyakorolva a hidegtűrést és a napi légzőgyakorlatokat. Közvetlenül a képzés után a tizennyolc résztvevő közül tizenkettőt E. coli-injekcióval oltottak be a kórházban, és megfigyelték őket.

Az eredmények figyelemre méltók voltak. A kontrollcsoport tagjai, akiket nem képzett ki Wim Hof, a várakozásoknak megfelelően hányingertől, fejfájástól, hidegrázástól és láztól szenvedtek. Ezzel szemben a WHM-csoport résztvevőinek 100 százaléka teljesen jól érezte magát, és semmilyen vagy csak enyhe tüneteket produkáltak. A kontraszt feltűnő volt. Az eredmények azt mutatták, hogy apánkhoz hasonlóan ők is képesek voltak befolyásolni az autonóm idegrendszerüket és az immunrendszerüket. A kiképzett csoport gyulladáscsökkentő mediátorainak szintje 200 százalékkal magasabb, gyulladáskeltő mediátorainak szintje 50 százalékkal alacsonyabb volt, és jelentősen több fehérvérsejtjük volt, ami fontos következményekkel jár a gyulladásos és az immunrendszert érintő betegségekben szenvedők számára.

Mi a gyulladás? A szervezet normális, egészséges válasza, amely fertőzés vagy sérülés esetén jelentkezik. Mindannyian tapasztalunk gyulladást az életünk során; például amikor a bokánk megdagad és kipirosodik egy sérülés után, vagy amikor egy fertőzéssel küzdve belázasodunk és taknyosak leszünk. A testünk fenyegetést érzékel, és úgy reagál, hogy olyan vegyi anyagokat szabadít fel, amelyek gyulladást okoznak, hogy megvédjenek minket. Tehát mikor okoz a gyulladás problémát? Akkor, amikor állandóvá válik – ezt krónikus gyulladásnak nevezzük –, és a szervezetünknek nincs lehetősége a regenerálódásra és a megtisztulásra a gyulladás fellobbanása után. A szervezetben lévő hosszú távú, alacsony fokú gyulladás végül felülkerekedik az immunrendszeren, és számos betegséghez vezethet.

A kutatás eredményeit 2014-ben tették közzé a neves PNAS (Proceedings of the National Academy of Sciences of the United States of America) folyóiratban, ami tovább erősítette Wim technikáinak hitelességét, és újabb tudósok figyelmét keltette fel. Ez a tanulmány indította be igazán a módszer iránti általános érdeklődést, és adta meg neki a tudományos hátteret.

És hol vannak a nőkön végzett kutatások? Talán észrevetted, hogy a Wim Hof-módszerrel kapcsolatos első néhány vizsgálatot csak férfiakon végezték. Ez egy jóval nagyobb probléma tünete. Összességében a nőket sokkal ritkábban vizsgálják az orvosi kutatásokban: 2009-ben a kutatásoknak csak 28 százalékában vettek részt nők. Egyszerűen „kisebb testű férfiaknak” tekintették és kizárták őket a klinikai vizsgálatokból, mivel aggodalmak merültek fel azzal kapcsolatban, hogy a havi hormonális ingadozásaik megzavarják az eredményeket. Ennek következményei igencsak súlyosak voltak a nők számára: a Chicagói Egyetem kutatói például elemeztek olyan vizsgálatokat, amelyekben a nők ugyanolyan gyógyszeradagot kaptak, mint a férfiak, és azt találták, hogy az esetek 90 százalékában erősebb mellékhatásokat tapasztaltak, és közel kétszer olyan gyakran tapasztaltak gyógyszermellékhatásokat, mint a férfiak.

A helyzet az utóbbi években némileg megváltozott, mivel a nőket is bevonó kutatások száma 2019-re 49 százalékra nőtt. A kilenc vizsgált terület közül nyolcban azonban a nemek szerint elemzett eredmények aránya nem javult. A farmakológiában a nők bevonásának tendenciája egyenesen lefelé ívelt: 33 százalékról 29 százalékra csökkent. Ez az egyik oka annak, hogy miért akarta dr. Elissa Epel, a San Franciscó-i Kalifornia Egyetem (UCSF) pszichiátriaprofesszora a Wim Hof-módszer stresszre, hangulatra és depresszióra gyakorolt hatását kifejezetten a nők esetében vizsgálni. Ez a tanulmány még publikálás alatt áll, de az előzetes eredmények azt mutatják, hogy a Wim Hof-módszer segített a nőknek jobban kezelni a stresszt, ami jelentősen több pozitív érzelemhez vezetett a mindennapokban, hosszú távú előnyökkel.

A Radboud-kutatás a történelem során először tárta fel, hogy mindannyian tetszés szerint befolyásolhatjuk az autonóm idegrendszerünket és az immunrendszerünket – amit korábban lehetetlennek tartottak. Előtte minden tankönyv azt állította, hogy nem tudjuk befolyásolni az autonóm idegrendszerünket, és minden orvosnak ugyanezt tanították az iskolában. Ennek a tudományos áttörésnek a súlya azt jelentette, hogy újra kellett gondolnunk, mire képesek az emberek. Igazi paradigmaváltás volt.

Ahogyan Peter Pickkers, a Radboud Orvostudományi Egyetem intenzív ellátással kapcsolatos kutatásainak professzora fogalmazott: „Immár kétségtelen tudományos bizonyítást nyert, hogy az ember szándékosan befolyásolhatja az autonóm idegrendszerét. Ez volt az első alkalom a történelemben. Ezt korábban soha nem bizonyították.” Egy holland hírügynökség riportere megkérdezte a kórházi ágyán fekvő apánkat, akit orvosok, professzorok és kutatók vettek körül, hogy nehéz volt-e végigmenni a kísérleten, és apánk válasza sokat elárult a belső világáról az utazása során:

A kísérlet könnyű volt. Tudod, mi volt nehéz? Az idáig vezető út, hogy megmutassam, hogy ez lehetséges. A gúnyolódás, a támadások, a hitetlenség… Amikor ennek vége lesz… sírni fogok.

Emlékszünk, hogy amikor az eredményeket publikálták, a paradigmaváltás híre nem terjedt el azonnal. Sőt, talán teljesen le is került volna a radarról, ha nem lett volna apánk végtelen odaadása és lelkesedése. Eltartott egy ideig, mire a helyi újságok és a tévé is tudósított róla, és végül nemzetközi szinten is elterjedt a hír. Apánk hangja végül felerősödött a Tim Ferrisséhez és Joe Roganéhoz hasonló nemzetközi podcastek segítségével, valamint a VICE-ról szóló gyönyörű dokumentumfilmen keresztül. Apánk minden egyes nap keményen dolgozott, és terjesztette az üzenetet, bárkihez eljuttatva a technikáit, akit érdekelt (és néha olyanokhoz is, akiket nem igazán érdekelt). Ő mindig rendkívül szenvedélyes és lelkes a nagyközönségnek szóló podcastek és dokumentumfilmek készítése során; de ugyanilyen szenvedélyesen beszélget taxisofőrökkel, ápolókkal és bárki mással, akiről úgy gondolja, hogy hasznot húzhat a módszerből. Mindig is biztos volt benne, hogy a vegetatív idegrendszer befolyásolásának képessége olyasvalami, amit mindenki el tud érni némi képzéssel, és most ezt a tudomány is alátámasztotta. Sikerült kapcsolatba lépnie a közönséggel. Mint minden más eredményénél, most is fáradhatatlanul törekedett rá, hogy minél többen megismerhessék a módszerét.

A 2014-es Radboud-kutatás úttörő volt, és további kutatások követték. Az elkövetkező években számos tanulmány jelent meg a Wim Hof-módszerről az autonóm idegrendszerre, az immunrendszerre, a stressz-szintre, sőt konkrét betegségekre vonatkozóan, jobban megvilágítva a Wim Hof képességei mögött rejlő „varázslatot”. Ezeknek a kutatásoknak az eredményei elmélyítették a módszerrel és annak lehetséges alkalmazásaival kapcsolatos ismereteinket a hagyományos egészségügyben, és közülük sokat felvázolunk ebben a könyvben, amikor a Wim Hof-módszer előnyeit elemezzük. A Radboud-kutatás vezette el apánkat is a Wim Hof-módszer kidolgozásához, meghatározva az évtizedek alatt kifejlesztett gyakorlat három pillérét, és lehetővé téve mások számára is a tanulást.

A Wim Hof-módszer három pillére

A Wim Hof-módszer három pillérre alapul: hidegtűrés, légzés és az elme ereje. A hidegtűrés, a légzéstechnikák és a gondolkodásmód kombinálásával újraélesztjük a fziológiánk teljes potenciálját. Ennek eredményeként sokkal nagyobb kontrollt nyerünk nemcsak az egészségünk, hanem a boldogságunk felett is. A Wim Hof-módszerrel egyensúlyba hozzuk az idegrendszerünket, erősítjük az immunrendszerünket, és mentális ellenállóképességet alakítunk ki.

1. PILLÉR: HIDEGTŰRÉS

A Wim Hof-módszer első pillére a hidegtűrés. A hideg extrém erő, amely aktiválja agyunk legősibb részeit. Amikor hideg vízbe merülünk, onnantól nem gondolunk semmi másra, megtörjük a gondolatok folyamatos áramlását a fejünkben, helyette lehorgonyzunk az „itt és most”-ban. Több mint 30 billió sejtünk reagál erre a rövid távú, intenzív stresszorra az adaptív mechanizmusaink aktiválásával, átalakítva testünk belső táját, hogy felkészítse a következő stresszes időszakra, így a sejtek szintjén válunk ellenállóbbá. Amikor hideg vízbe merülünk, a következőket tapasztaljuk:

● Eddzük a szív- és érrendszerünket, valamint a nyirokrendszerünket

● Megtanuljuk kezelni a stresszt

● Növeljük a koncentrációnkat és a szellemi kapacitásunkat

● Aktiváljuk a boldogsághormonjainkat

● A hosszú életet elősegítő hidegsokkfehérjéket termelünk

● Aktiváljuk az őssejteket

● Javítjuk az alvásunkat

● Optimalizáljuk az anyagcserénket

● Aktiváljuk a barna zsírsejteket, és fokozzuk a sejtek anyagcsere-aktivitását

● Méregtelenítjük a szervezetünket

● Csökkentjük a gyulladásokat

● Növeljük a fehérvérsejt-termelésünket

● Növeljük a növekedési hormon termelését az agyunkban

Ez a pillér fizikailag, érzelmileg és mentálisan is ellenállóbbá tesz. Amikor valami kellemetlen dolgot csinálunk, megtanuljuk visszavenni az irányítást a stresszreakciónk felett. Végül is a stresszreakció, amely azt mondja nekünk, hogy szálljunk ki a jeges vízből, ugyanaz, amelyik akkor is jelen van, amikor a főnökünk behív az irodájába, amikor a házastársunkkal vitatkozunk, amikor egy forgalmi dugóban ragadunk, amikor a pénz miatt aggódunk, vagy amikor a gyerekeink visítoznak és rúgkapálnak. Ha elvégezzük a gyakorlatot, a testünk boldogsághormonokkal áraszt el minket. Boldogabbnak, erősebbnek és egészségesebbnek érezzük magunkat, és élvezhetjük a kiélesedett elme és a megnövekedett önbizalom előnyeit.

2. PILLÉR: LÉGZÉS

A Wim Hof-módszer különféle légzéstechnikákat foglal magában, amelyek testünk kémiáját manipulálják, és számos egészségügyi előnnyel járnak. Különböző technikáink vannak különböző célokra, de a workshopjainkon és a tanfolyamainkon mindig megtanítjuk a Wim Hof-módszer Alap légzőgyakorlatát, amelyet a legtöbb tudományos kutatásban alkalmaztak. A Wim Hof-módszer Alap légzőgyakorlata során a mély, aktív légzés fázisai és a légzésvisszatartásnak nevezett tudatos légzésszünetek közötti váltást alkalmazzuk. Ezek a légzőgyakorlatok teljes légzőrendszeri edzésként működnek. Cserébe a test védőmechanizmusok sorozatát hozza létre, amelyek megváltoztatják és erősítik a fiziológiánkat. A légzésünket a következőkre használjuk:

● Energetizáljuk a testünket és fokozzuk az anyagcserénket

● Eddzük a szív- és érrendszerünket, valamint a tüdőnket

● Masszírozzuk a tüdőnk és a rekeszizmunk körüli szöveteket és izmokat

● Fokozzuk a vérkeringésünket

● Csökkentjük a gyulladást és javítjuk a testünk immunválaszát

● Csökkentjük a stresszt és alaphelyzetbe állítjuk az idegrendszerünket

● Növeljük a fájdalomtűrő képességünket

● Ellenállóbbá válunk a hideggel szemben

● Kiaknázzuk az érzelmeinket és megbirkózunk a traumákkal

● Növeljük az oxigénfelhasználásunkat és a szén-dioxid-toleranciánkat

● Meditatív létállapotba kerülünk

● Szabályozzuk a mentális és érzelmi állapotunkat

Amikor olyan embereknek beszélünk arról, hogy mire képes a légzés, akik még soha nem kísérleteztek vele, gyakran hitetlenkedve reagálnak. Mi szó szerint „szer nélkül betépünk” tőle. Az emberek kaleidoszkópszerű látványokról, testen kívüli élményekről, más dimenziók meglátásáról számolnak be, múltbeli traumákból gyógyulnak ki annak eredményeként, hogy más szemszögből látnak rá az élményeikre, sőt akár őseikkel vagy családtagjaikkal (élőkkel és elhunytakkal egyaránt!) beszélgetnek. Ezek a megváltozott tudatállapotok már egy tizenöt-húsz perces légzőgyakorlaton belül elérhetők. Ezekről a csodálatos előnyökről az 5. fejezetben bővebben fogunk beszélni, ez csak egy kis ízelítő abból, hogy milyen erőteljesek lehetnek a légzőgyakorlatok.

A Wim Hof-módszer légzőgyakorlatával képzett jógik vagy szerzetesek képességeire teszünk szert. A tudat olyan birodalmaiba jutunk el, amelyekről korábban csak könyvekben olvashattunk, de évtizedekig tartó képzés vagy a földi javaink feladása nélkül. Ezek az előnyök hullámvölgyekkel, elfoglalt időbeosztással, családdal, munkával és gyerekekkel élő, valódi emberek számára is elérhetők.

3. PILLÉR: AZ ELME EREJE

Az utolsó pillér az elméről szól. A kirakósnak ezt a harmadik darabját gyakran figyelmen kívül hagyják, mivel mind a légzés, mind a hideg vízbe merülés kézzelfogható dolgok, amelyeket láthatsz, hallhatsz és tapinthatsz, az elme erejét viszont gyakran nehezebb megérteni, mielőtt megtapasztalnád. De valójában ez a Wim Hof-módszer sarokköve. Ahogy a Wimről szóló számos tanulmányban olvashattad, apánk képes puszta akaraterővel befolyásolni az autonóm idegrendszerét. Wim megmutatta, hogy ha az elméjében elpróbálja és vizualizálja a helyzetet, akkor a teste képes úgy reagálni, mintha az valóság lenne.

A Wim Hof-módszer leglényege egy erőteljes gondolkodásmód kialakítása, és ezt az elme-test kapcsolat erősítésével tesszük. Ahogyan az edzőteremben edzünk egy izmot, úgy építjük azt az izmot, amely összeköti a testet és az elmét. Ahogyan a koncentráció is edzhető meditáció segítségével, úgy megtanulhatjuk használni az elménket is. A hit rendkívül erőteljes eszköz, és ha eddzük, új idegi kapcsolatokat hozhatunk létre, és valódi, kézzelfogható előnyöket tapasztalhatunk meg. Tanuld meg használni az elméd, és a legjobb barátoddá válik, képessé téve arra, hogy a lehetetlent is lehetővé tedd.

A Wim Hof-módszerrel megtanulod, hogyan használd az elméd erejét. Ahogy apánk szereti mondani: „A határ nem a csillagos ég; a határ az elme.”

A pillérek külön-külön is rendkívül erősek, de a tudományos kutatások azt mutatják, hogy a kombinálásuk a legerősebb. A három pillér összefog, hogy megteremtse a Wim Hof-módszer mögött álló előnyöket. Nem mindig könnyű hidegre állítani a zuhanyt, vagy belecsobbanni a jeges fürdőbe, de minden próbálkozással erősíted a mentális izmaidat, megtanulod kezelni a kellemetlenségeket, és önbizalomra teszel szert, amely átvezet a hidegtűrés következő körén vagy az élet következő kihívásain.

A Jégembertől a Jégassszonyokig

Amikor a Wim Hof-módszer mögött rejlő történetről beszélünk, nem hallgathatjuk el azt a nyilvánvaló tényt, hogy a Wim Hof-módszert a kezdetektől fogva férfiak uralták. Amikor elkezdtünk workshopokat és képzéseket tartani, a résztvevők legalább 80 százaléka férfi volt. Különleges élmény volt, ha egy nő részt vett valamelyik workshopunkon vagy rendezvényünkön, és azzal szoktunk viccelődni, hogy a heteroszexuális, egyedülálló nőknek ez a legjobb hely a társkeresésre!

Gyanítjuk, hogy eleinte azért voltak többen a férfiak, mint a nők, mert Wim volt a módszer arca. Végül is tényleg úgy néz ki, mint egy barlanglakó a jégkorszakból. Emellett a jeges fürdők sok nő számára durvának vagy túlságosan extrémnek tűnhetnek. De ez lassan elkezdett megváltozni. Először csak egy-egy nő volt jelen az alkalmakon, de aztán az a nő elhívta a barátnőjét vagy a nővérét, aki aztán elhívta a munkatársnőjét, az anyját vagy a gyerekkori barátnőjét, míg végül a képzéseink egészen másképp kezdtek kinézni. Manapság a résztvevők körülbelül 35-40 százalékban nők, és rendszeresen tartunk csak nőknek szóló elvonulásokat. Immár a nők alkotják a közösségünk gerincét.

Ahogy egyre több nőt figyelhettünk meg, aki kipróbálta a Wim Hof-módszert, igazán az döbbentett meg minket, hogy milyen mélyreható előnyökkel jár a WHM a nők számára, akik egyre inkább nem pusztán kipróbálták a módszert, hanem teljesen átalakították vele az életüket. Úgy gondoljuk, hogy ennek leginkább az az oka, hogy a Wim Hof-módszer képes ellensúlyozni a krónikus stressz hatásait, amelyektől oly sok nő szenved. Nem meglepő számunkra, hogy a Covid-járvány idején drasztikusan megnőtt a női WHM-szakértők száma, mivel ezekben az években sok nőt még a szokásosnál is nagyobb stresszterhelés ért: küszködtek a szülői szerep, a munka, a mindennapok és a kapcsolatok kezelésével. A következő fejezetben belemerülünk az idegrendszer bonyolult fiziológiájába, a nők körében tapasztalható krónikus stresszjárványba, és abba, hogyan lehet a Wim Hof-módszer a megoldás, amelyre oly sok nőnek kétségbeesetten szüksége van.